Min demuetig gebet in Got und was ich guotes und eren vermag, sy
ûch vor geseit, lieben herren. Es sint etlich ûwer burger und die zuo
ûwrem gerichte gehörend, mir noch von der probstye wegen von
Ansoltingen in etwas schulden vergichtentlich verbunden und
mich doch nit bezalen wellend ane recht. Wand aber ich nu
von krancheit wegen mines libes nit riten noch gen mag,
min sachen ze iagenn. Harumbe ich den erberen heren her
Kristan Otten minen helfer und gewüssen botten zuo ûch
senden, mit vollem gewalt des rechten, die sachen an miner
stat ze iagenn, als ob ich selber under ougen weri und bitten
da ûwer wisheit, das ir inn als in minem namen haltenn
und mich in ander wis nit fûrziechenn, denn sunder ime
ze minen handen ze erkenn zem kûersten kosten ze vermi-
denne, als ob ich gegenwûrtig weri. Wand mich ouch eigen-
lich wolbenûget, was ime urteil und gemein recht erkent
und gesprich auch, das bi minem priesterlichen ampt
one geverd ûwer antwûrt und gebietend mir als uwer
alten mitburger. Datum feria sexta ante Elizabeth anno
Domini m cccc vii
Ruodolf von Wisenburg
kilcherr ze Frutingen